Orkanen Gustav

Orkanen Gustav var den tredje orkanen og syvende navngitte stormen i den atlantiske orkansesongen 2008.

Stormhistorie

Et uværsystem dro inn i Det karibiske hav i den fjerde uken i august, hvor det møtte gunstige forhold for videre utvikling. Systemet utviklet seg til en tropisk depresjon den 25. august, da det befant seg vest for Windward Islands. Informasjon fra en Hurricane Hunter (orkanjeger) viste at den tropiske depresjonen svært raskt hadde økt i styrke til en tropisk storm, bare fjorten timer etter dannelsen.
Tidlig 26. august, da stormen nærmet seg Haitis sørvestlige halvøy, bekreftet en Hurricane Hunter hva meteorologene allerede trodde, at Gustav hadde utviklet seg til en orkan med vinder på 130 km/t. Senere samme dag traff Gustav land i Haiti få mil vest for byen Jacmel. Etter å ha befunnet seg over land i en periode ble Gustav 27. august nedgradert til en tropisk storm. Dagen etter styrket stormen seg igjen før den traff Jamaica og sent 29. august ble Gustav igjen oppgradert til en kategori 1-orkan. Dagen etter, 30. august, ble Gustav oppgradert til kategori 3 og senere til kategori 4-orkan. Samme dag traff Gustav den kubanske øya Isla de la Juventud. Etter å ha passert Cuba ble orkanens indre strukturer noe ødelagt samtidig som trykket begynte å stige, hvilket førte til at vindhastigheten avtok. Man nedgraderte den derfor til en kategori 3-orkan. Etter å ha truffet land på sørkysten av USA ble Gustav først nedgradert til kategori 2 og fire timer senere til kategori 1. Gustav ble svekket etter hvert som den beveget seg over USA og gikk til slutt i oppløsning 4. september.

Forberedelser

Sikkerhetstiltak og evakueringer er blitt satt i gang i forkant av stormen.

Cuba

60 000 mennesker langs kysten i det vestlige Cuba ble evakuert 29. august. Gustav ble antatt å treffe land i Cuba sent 30. august og da Gustav økte i styrke til en kategori 4-orkan ble ytterligere evakueringer beordret, spesielt i Pinar del Río-provinsen hvor 190 000 ble evakuert.

USA

I den amerikanske delstaten Louisiana ble det erklært unntakstilstand og man forberedte seg på å evakuere befolkningen i bl. a. i byen New Orleans. New Orleans' ordfører Ray Nagin beordret alle byens innbyggere til å forlate byen før det han kalte «århundrets storm» satte inn. 240 000 av New Orleans' 250 000 innbyggere valgte å evakuere. Ytterligere 1 760 000 mennesker langs den amerikanske sørkysten valgte å dra fra sine hjem i det som ble den største evakueringen noen gang i amerikansk historie.

Konsekvenser

Selv om stormen enda var i en tidlig fase 26. august førte frykt for at orkanen Gustav ville stanse oljeproduksjonen i Mexicogulfen til at oljeprisene steg. 27. august begynte amerikanske olje- og gasselskaper å evakuere personel ved sine oljerigger i Mexicogulfen etter varsler om at Gustav kom til å styrkes og bevege seg innover i gulfen. 
Gustav gikk fra å være en tropisk depresjon til å være en orkan på bare 14 timer. Bortsett fra orkanen Humberto, som også gikk fra depresjon til orkan på 14 timer, har man ikke sett andre systemer utvikle seg så raskt tidligere. Evaluering etter at sesongen er over kan dog gi annen informasjon om Gustavs utvikling. 
Gustav traff Haiti sent 26. august om lag 16 km vest for byen Jacmel. Gustav blir satt i direkte sammenheng med et jordskred i distriktet Benet, som tok livet av én person. To personer ble bekreftet omkommet i det sørvestlige Haiti etter at huset deres kollapset, mens to personer mistet livet i en eksplosjon i et hus man tror kan relateres til orkanen Gustav.
I byen Jacmel, hvor Gustav først traff land, ble det meldt om flom.
I Den dominikanske republikk tok et jordskred livet av åtte personer. På Jamaica ble 11 personer meldt omkommet etter at Gustav beveget seg over landet som en tropisk storm. Det ble også rapportert om flom på øya etter kraftig regn. 
Totalt har minst 97 mennesker (inkludert 12 barn) omkommet som følge av orkanen Gustav.
Man frykter at Gustav kan ha gjort skader for nærmere 20 milliarder amerikanske dollar i USA.